
Parlamentul  României

Camera  Deputaţilor

Nr. 27/248
RAPORT COMUN
asupra propunerii legislative pentru modificarea şi completarea
 Legii nr.319/14 iulie 2006 a securităţii şi sănătăţii muncii şi
 a Legii nr.50/1991 privind autorizarea executării 
lucrărilor de construcţii, republicată
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 128 din 7 aprilie 2010, cu dezbaterea pe fond, a propunerii legislative pentru modificarea şi completarea Legii nr.319/14 iulie 2006 a securităţii  şi sănătăţii muncii şi a Legii nr.50/1991 privind autorizarea executării lucrărilor de construcţii, republicată.
La întocmirea prezentului raport comun, Comisia pentru muncă şi protecţie socială  şi Comisia pentru sănătate şi familie au avut în vedere:

· avizul favorabil al Consiliului Legislativ (nr.1265/04.11.2009)

· avizul negativ al Comisiei pentru administraţie publică, amenajarea teritoriului şi echilibru ecologic (nr.26/1078/20.04.2010)

· avizul favorabil al Comisiei juridice, de disciplină şi imunităţi (nr.31/20.04.2010).

· punctul de vedere negativ al Guvernului (nr.219/28.01.2010).

Propunerea legislativă are ca obiect de reglementare modificarea şi completarea Legii securităţii şi sănătăţii în muncă nr.319/2006 şi modificarea şi completarea Legii nr.50/1991 privind autorizarea executării lucrărilor de construcţii, republicată, cu modificările şi completările ulterioare. 
Prin această iniţiativă legislativă se urmăreşte îmbunătăţirea cadrului juridic al securităţii şi sănătăţii în muncă pe şantiere. Modificarea şi completarea celor două acte normative este necesară deoarece acestea nu conţin prevederi exprese şi precise cu privire la o serie de măsuri şi proceduri pe care trebuie să le aplice antrepenorii şi angajatorii care deschid un şantier. 
Membrii Comisiei pentru muncă şi protecţie socială au dezbătut propunerea legislativă în şedinţa din 13 octombrie 2010 şi au hotărât, cu unanimitate de voturi, respingerea propunerii legislative. 
La lucrările comisiei au fost prezenţi 21 deputaţi, din totalul de 22 membri ai comisiei. 
La dezbateri a participat, în conformitate cu prevederile art.55 din Regulamentul Camerei Deputaţilor, domnul Cristian Anton Irimie, Secretar de Stat în cadrul Ministerului Sănătăţii.
Membrii Comisiei pentru sănătate şi familie au dezbătut propunerea legislativă în şedinţa din 26 octombrie 2010 şi au hotărât, cu 15 voturi şi 2 abţineri, respingerea propunerii legislative. 
La lucrările comisiei au fost prezenţi 17 deputaţi, din totalul de 18 membri ai comisiei. 
La dezbateri au participat, în conformitate cu prevederile art.55 din Regulamentul Camerei Deputaţilor, domnul Cristian Anton Irimie, Secretar de Stat în cadrul Ministerului Sănătăţii şi doamna Anca Pricop, şef serviciu în cadrul Ministerului Muncii, Familiei şi Protecţiei Sociale.
Membrii Comisiei pentru muncă şi protecţie socială şi ai Comisiei pentru sănătate şi familie propun plenului Camerei Deputaţilor respingerea propunerii legislative din următoarele considerente:

- se încalcă prevederile Directivei 89/391/CEE şi anume principiul răspunderii exclusive a angajatorului, principiile generale de prevenire, respectiv evaluarea riscurilor, eliminarea riscurilor la sursă şi adaptarea muncii la om;
- se încalcă dispoziţiile Legii nr.24/2000 privind normele de tehnică legislativă pentru elaborarea actelor normative referitoare la interzicerea instituirii de reglementări similare în cuprinsului aceluiaşi act normativ sau al mai multor acte normative.
Propunerea legislativă a fost respinsă de Senat în şedinţa din 31 martie 2010.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor.

